b'\n_START_ARTICLE_\nZavezni\xc5\xa1ki nadzorni svet\n_START_PARAGRAPH_\nZavezni\xc5\xa1ki nadzorni svet (angle\xc5\xa1ko Allied Control Council) je bil 14. novembra 1944 ustanovljen organ, ki so ga takoj po koncu druge svetovne vojne sestavile \xc5\xa1tiri zavezni\xc5\xa1ke dr\xc5\xbeave, predstavnice okupacijskih sil v Nem\xc4\x8diji.\n_START_SECTION_\nUstanovitev  in namen sveta\n_START_PARAGRAPH_\nTa svet so sestavljali \xc5\xa1tirje poveljniki voja\xc5\xa1kih sil okupacijskih dr\xc5\xbeav. Za izvajanje teko\xc4\x8dih nalog je skrbel stalni koordinacijski odbor, ki je imel nalogo povezovati delovanje posameznih oddelkov, v katerih so bile po na\xc4\x8delu paritete zastopane okupacijske dr\xc5\xbeave. V tem odboru so bili tudi namestniki voja\xc5\xa1kih guvernerjev okupacijskih sil. Na prvem sestanku poveljnikov okupacijskih sil, 5. junija 1945, je Sovjetska zveza za ustanovitev zavezni\xc5\xa1kega nadzornega sveta postavila prvi pogoj, ki je bil, da se ostale zavezni\xc5\xa1ke sile umaknejo iz njene okupacijske cone._NEWLINE_Prvi sestanek sveta je bil 30. junija 1945, v \xc4\x8dasu Potsdamske konference, drugi pa 10. oktobra istega leta. Sede\xc5\xbe sveta je postala stavba Berlinskega komornega sodi\xc5\xa1\xc4\x8da._NEWLINE_Glavni namen zavezni\xc5\xa1kega nadzornega sveta je bil v tem, da bi \xc5\xa1tiri okupacijske sile skupno odlo\xc4\x8dale o klju\xc4\x8dnih voja\xc5\xa1kih, politi\xc4\x8dnih in gospodarskih zadevah v vseh \xc5\xa1tirih okupacijskih conah. Poleg tega so z ustanovitvijo tega organa zavezniki posku\xc5\xa1ali zagotoviti enotno upravo v okupacijskih conah, Berlinu in, da bi nadzorovale nem\xc5\xa1ko osrednjo upravo._NEWLINE_Prva naloga sveta je bila ukinjanje nacisti\xc4\x8dnih zakonov (denacifikacija) in nadzor izvajanja priporo\xc4\x8dil, ki sta jih posredovali jaltska in potsdamska konferenca. Eden od pomembnih zakonov, ki ga je sprejel svet, izvira iz 25. februarja 1945. Ta zakon \xc5\xa1tevilka 46 je ukinil Prusijo.\n_START_SECTION_\nRazpustitev sveta\n_START_PARAGRAPH_\nZavezni\xc5\xa1ki nadzorni svet je bil ukinjen na sestanku 20. marca 1948, ko voja\xc5\xa1ki guvernerji treh zahodnih sil niso obvestili predstavnika Sovjetske zveze o pogovorih \xc5\xa1estih sil v Londonu, kjer so razpravljali o vklju\xc4\x8ditvi treh okupacijskih con pod nadzorom ZDA, Zdru\xc5\xbeenega kraljestva in Francije v ameri\xc5\xa1ki program izgradnje. Kot odgovor na to je sovjetska delegacija zapustila sestanek, kar je pravzaprav \xc5\xbee samo po sebi povzro\xc4\x8dilo razpad sveta.'